असोज ६ गते संयुक्त राष्ट्रसंघीय महासभाका लागि न्युयोर्क उड्ने तरखरमा रहेका प्रधानमन्त्रीले अन्तिम क्षणमा भ्रमण रोके । आन्तरिक राजनीतिमा भूराजनीति घुस्न थालेको विश्लेषण हुँदैगर्दा काठमाडौं र मधेसबीच तत्काल वार्ता हुने अपेक्षालाई प्रधानमन्त्रीको उक्त निर्णयले बल दियो । तर त्यही दिन राजविराजमा आयोजित मधेसी मोर्चा बैठकमा फोरम अध्यक्ष उपेन्द्र यादव र सद्भावना अध्यक्ष राजेन्द्र महतोले संविधान संशोधनले नपुग्ने, पुनर्लेखन नै हुनुपर्ने अडान लिए । ठाकुर र तमसपा अध्यक्ष महेन्द्र रायले उक्त अडान व्यावहारिक नहुने भन्दै लचकता देखाउनुपर्ने बताएको बैठकका सहभागी नेताहरू बताउँछन् ।
